title: Provedbena uredba Komisije (EU) 2020/1190 оd 11. kolovoza 2020. o ispravku Provedbene uredbe Komisije (EU) 2015/983 o postupku za izdavanje europske strukovne iskaznice i primjeni mehanizma upozoravanja u skladu s Direktivom 2005/36/EZ Europskog parlamenta i Vijeća (Tekst značajan za EGP)

text:
                  12.8.2020

                  HR

                  Službeni list Europske unije

                  L 262/4

         PROVEDBENA UREDBA KOMISIJE (EU) 2020/1190
         оd 11. kolovoza 2020.
         o ispravku Provedbene uredbe Komisije (EU) 2015/983 o postupku za izdavanje europske strukovne iskaznice i primjeni mehanizma upozoravanja u skladu s Direktivom 2005/36/EZ Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2005/36/EZ Europskog parlamenta i Vijeća od 7. rujna 2005. o priznavanju stručnih kvalifikacija (1), a posebno njezin članak 4.a stavak 7.,
         budući da:

                     (1)

                     U skladu s člankom 20. stavkom 1. Provedbene uredbe Komisije (EU) 2015/983 (2) za poslovni nastan te privremeno i povremeno pružanje usluga u skladu s člankom 7. stavkom 4. Direktive 2005/36/EZ nadležno tijelo države članice domaćina prvo mora donijeti jednu od nekoliko odluka. Među njima je i odluka o produljenju valjanosti europske strukovne iskaznice.

                     (2)

                     Međutim, članak 7. stavak 4. Direktive 2005/36/EZ primjenjuje se samo na situacije u kojima se usluge pružaju prvi put. U kontekstu članka 20. stavka 1. Provedbene uredbe (EU) 2015/983 odluka o produljenju valjanosti europske strukovne iskaznice stoga nije relevantna.

                     (3)

                     Provedbenu uredbu (EU) 2015/983 trebalo bi stoga na odgovarajući način ispraviti.

                     (4)

                     Mjera predviđena ovom Uredbom u skladu je s mišljenjem Odbora za priznavanje stručnih kvalifikacija iz članka 58. stavka 1. Direktive 2005/36/EZ,

               DONIJELA JE OVU UREDBU:

            Članak 1.
            U članku 20. Provedbene uredbe (EU) 2015/983 stavak 1. zamjenjuje se sljedećim:

                  „1.   Za poslovni nastan te za privremeno i povremeno pružanje usluga u skladu s člankom 7. stavkom 4. Direktive 2005/36/EZ, nadležno tijelo države članice domaćina donosi odluku o izdavanju europske strukovne iskaznice, odluku o odbijanju izdavanja europske strukovne iskaznice ili odluku o primjeni kompenzacijskih mjera u skladu s člankom 7. stavkom 4. četvrtim podstavkom ili člankom 14. Direktive 2005/36/EZ.”

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. kolovoza 2020.

                  Za Komisiju

                  Predsjednica

               Ursula VON DER LEYEN

            (1)  SL L 255, 30.9.2005., str. 22.

            (2)  Provedbena uredba Komisije (EU) 2015/983 оd 24. lipnja 2015. o postupku za izdavanje europske strukovne iskaznice i primjeni mehanizma upozoravanja u skladu s Direktivom 2005/36/EZ Europskog parlamenta i Vijeća (SL L 159, 25.6.2015., str. 27.).


title: Provedbena uredba Komisije (EU) 2020/1191 оd 11. kolovoza 2020. o utvrđivanju mjera za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije te stavljanju izvan snage Provedbene odluke (EU) 2019/1615

text:
                  12.8.2020

                  HR

                  Službeni list Europske unije

                  L 262/6

         PROVEDBENA UREDBA KOMISIJE (EU) 2020/1191
         оd 11. kolovoza 2020.
         o utvrđivanju mjera za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije te stavljanju izvan snage Provedbene odluke (EU) 2019/1615
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 30.,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (2), a posebno njezin članak 22. stavak 3. i članak 52.,
         budući da:

                     (1)

                     Virus smeđe naboranosti ploda rajčice (ToBRFV) („navedeni štetni organizam”) trenutačno nije naveden kao karantenski štetni organizam Unije ili kao regulirani nekarantenski štetni organizam Unije u Provedbenoj uredbi Komisije (EU) 2019/2072 (3).

                     (2)

                     Međutim, od 2018. države članice prijavile su izbijanje navedenog štetnog organizma na usjevima rajčice na svojem državnom području i mjere koje su poduzele za kontrolu navedenog štetnog organizma. Njemačka i Italija provele su analize rizika od štetnih organizama (Njemačka 2018. i Italija 2019.) koje su pokazale da bi navedeni štetni organizam i njegovi štetni učinci mogli predstavljati znatnu prijetnju za zdravlje bilja u Uniji, posebice u proizvodnji Solanum lycopersicum L. i Capsicum spp.

                     (3)

                     Na temelju tih analiza donesena je Provedbena odluka Komisije (EU) 2019/1615 (4), kojom se utvrđuju mjere sprečavanja unošenja navedenog štetnog organizma i njegova širenja unutar Unije.

                     (4)

                     Nakon donošenja Provedbene odluke (EU) 2019/1615 prikupljene su novije znanstvene informacije o širenju navedenog štetnog organizma i o metodama testiranja, što opravdava potrebu za detaljnijim mjerama od onih predviđenih Provedbenom odlukom (EU) 2019/1615.

                     (5)

                     Posebice bi trebalo testirati sjeme Solanum lycopersicum L. i Capsicum spp. bez obzira na podrijetlo. To je potrebno zbog nesigurnosti u pogledu prisutnosti štetnog organizma u svijetu i jer se sjeme različitog podrijetla pri trgovini često miješa u partijama, čime se povećava rizik od širenja navedenog štetnog organizma.

                     (6)

                     Osim toga, utvrđivanje proizvodnih jedinica slobodnih od štetnih organizama mora podlijegati određenim mjerama da bi se osigurala proizvodnja zdravog materijala.

                     (7)

                     Za sorte Capsicum spp. za koje je poznato da su otporne na navedeni štetni organizam smatra se da ne predstavljaju rizik od zaraze i širenja navedenog štetnog organizma. Stoga bi te sorte trebalo izuzeti iz zahtjeva za testiranje ako su službeno potvrđene kao otporne.

                     (8)

                     Uzorkovanje i testiranje trebalo bi se provoditi se pod određenim uvjetima na temelju najnovijih informacija prikupljenih u Uniji i na međunarodnoj razini. Metode PCR-a u stvarnom vremenu najučinkovitije su u otkrivanju i identificiranju navedenog štetnog organizma. Metoda ELISA je manje osjetljiva i manje specifična jer je utvrđeno da kod nje dolazi do križne reakcije s drugim virusima rajčice. Međutim, pandemija bolesti COVID-19 prouzročila je manjak kompleta za testiranje potrebnih za provođenje metode PCR-a u stvarnom vremenu. Do 1. listopada 2020. i metoda ELISA trebala bi se smatrati prihvatljivom metodom za otkrivanje i identificiranje navedenog štetnog organizma. Uzorkovanje i testiranje trebalo bi se provoditi uz uzorkovanje za fizičke provjere koje se provode u skladu s odredbama Provedbene uredbe Komisije (EU) 2019/2130 (5) da bi se osigurala povećana razina fitosanitarne zaštite unutar Unije.

                     (9)

                     Uvjeti za premještanje bilja za sadnju ne bi se trebali primjenjivati na bilje koje je već proizvedeno u skladu s Provedbenom odlukom (EU) 2019/1615 jer ne bi bilo razmjerno zahtijevati dodatno testiranje za to sjeme i jer se u većini slučajeva ti uvjeti ne bi mogli primijeniti u praksi.

                     (10)

                     U Prilogu III. Provedbenoj uredbi (EU) 2019/2130 utvrđuju se pravila o postupcima koje je potrebno provesti tijekom fizičkih provjera bilja za sadnju, uključujući uzorkovanje. Osim tih pravila te radi prilagodbe učestalosti uzorkovanja i testiranja u vezi s fitosanitarnim rizikom koji predstavlja navedeni štetni organizam države članice trebale bi definirati učestalost uzorkovanja i testiranja pri uvozu pošiljki navedenog sjemenja i navedenog bilja za sadnju. Stopa učestalosti ne bi smjela biti manja od 20 % od uvezenog navedenog sjemena i navedenog bilja za sadnju da bi se osiguralo da je provjeren odgovarajuće reprezentativan uzorak.

                     (11)

                     Provedbenu odluku (EU) 2019/1615 trebalo bi staviti izvan snage i zamijeniti ovom Uredbom kako bi se uzela u obzir Uredba (EU) 2016/2031 Europskog Parlamenta i Vijeća te Provedbena uredba Komisije (EU) 2019/2072 koje se primjenjuju od 14. prosinca 2019.

                     (12)

                     Ova bi se Uredba trebala primjenjivati do 31. svibnja 2022. da bi se omogućilo dovoljno vremena za praćenje situacije i utvrđivanje fitosanitarnog statusa navedenog štetnog organizma s obzirom na područje Unije i rasprostranjenost u svijetu.

                     (13)

                     Da bi se brzo odgovorilo na fitosanitarni rizik koji predstavlja navedeni štetni organizam, pravila ove Uredbe trebala bi se početi primjenjivati u što kraćem roku. Stoga bi ova Uredba trebala stupiti na snagu trećeg dana od dana njezine objave.

                     (14)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Definicije
            Za potrebe ove Uredbe primjenjuju se sljedeće definicije:

                        (a)

                        „navedeni štetni organizam” znači virus smeđe naboranosti ploda rajčice (ToBRFV);

                        (b)

                        „navedeno bilje za sadnju” znači bilje za sadnju vrste Solanum lycopersicum L. i Capsicum spp.;

                        (c)

                        „navedeno sjeme” znači sjeme Solanum lycopersicum L. i Capsicum spp.;

                        (d)

                        „navedeni plodovi” znači plodovi Solanum lycopersicum L. i Capsicum spp.

            Članak 2.
            Zabrane u pogledu navedenog štetnog organizma
            Navedeni štetni organizam ne smije se unositi na područje Unije, premještati unutar njega ni držati, razmnožavati ili puštati unutar područja Unije.

            Članak 3.
            Otkrivanje navedenog štetnog organizma ili sumnja na njegovu prisutnost

               1.   Svaka osoba koja sumnja na prisutnost navedenog štetnog organizma na područja Unije ili sazna za nju dužna je odmah obavijestiti nadležno službeno tijelo i dostaviti mu sve relevantne informacije o prisutnosti navedenog štetnog organizma ili sumnji na njegovu prisutnost.

               2.   Nakon što primi takve informacije nadležno tijelo:

                           (a)

                           odmah evidentira dostavljene informacije;

                           (b)

                           poduzima sve mjere kako bi se potvrdila prisutnost ili sumnja na prisutnost navedenog štetnog organizma;

                           (c)

                           osigurava da svaka osoba koja posjeduje bilje koje je možda zaraženo navedenim štetnim organizmom odmah dobije informacije o:

                                       i.

                                       prisutnosti navedenog štetnog organizma ili sumnji na njegovu prisutnost, i

                                       ii.

                                       mogućim rizicima povezanima s navedenim štetnim organizmom i mjerama koje se moraju poduzeti.

            Članak 4.
            Mjere u slučaju potvrde prisutnosti navedenog štetnog organizma
            Ako se potvrdi prisutnost ili sumnja na prisutnost navedenog štetnog organizma na državnom području države članice, nadležno tijelo predmetne države članice osigurava da se poduzmu sve prikladne mjere kako bi se navedeni štetni organizam iskorijenio u skladu s člankom 17. Uredbe (EU) 2016/2031.

            Članak 5.
            Nadzori u pogledu prisutnosti navedenog štetnog organizma u državama članicama

               1.   Države članice provode godišnje nadzore u pogledu prisutnosti navedenog štetnog organizma na navedenom bilju za sadnju, navedenom sjemenu i navedenim plodovima na svojem državnom području, uključujući i proizvodna mjesta navedenog sjemena i navedenog bilja za sadnju.

               2.   Ti nadzori:

                           (a)

                           uključuju uzorkovanje i testiranje kako je utvrđeno u Prilogu; i

                           (b)

                           temelje se na:

                                       i.

                                       procijenjenom riziku od unošenja navedenog štetnog organizma u predmetnu državu članicu i njegova širenja u njoj; i

                                       ii.

                                       priznatim znanstvenim i tehničkim načelima s obzirom na mogućnost otkrivanja navedenog štetnog organizma..

               3.   Države članice do 30. travnja svake godine obavješćuju Komisiju i druge države članice o rezultatima nadzora koji su provedeni tijekom prethodne kalendarske godine.

            Članak 6.
            Premještanje navedenog bilja za sadnju unutar Unije

               1.   Navedeno bilje za sadnju može se premještati unutar Unije samo ako ga prati biljna putovnica i ako su ispunjena oba sljedeća uvjeta:

                           (a)

                           navedeno bilje uzgojeno je u proizvodnoj jedinici za koju je poznato da se u njoj ne pojavljuje navedeni štetni organizam, na temelju službenih inspekcijskih pregleda za otkrivanje navedenog štetnog organizma provedenih u primjereno vrijeme te, ako navedeno bilje pokazuje simptome navedenog štetnog organizma, nadležno tijelo uzorkovalo je i testiralo navedeno bilje i testovi su pokazali da je slobodno od navedenog štetnog organizma;

                           (b)

                           partije navedenog bilja za sadnju držane su odvojeno od ostalih partija navedenog bilja primjenom primjerenih higijenskih mjera i fizičkim razdvajanjem.

                     Uzorkovanje za testiranje, kako je navedeno u ovom stavku, obavlja se kako je navedeno u Prilogu.

               2.   Stavak 1. ne primjenjuje se na sljedeće:

                           (a)

                           navedeno bilje sorti Capsicum spp. za koje je poznato da je otporno na navedeni štetni organizam;

                           (b)

                           navedeno bilje za sadnju proizvedeno u skladu s Provedbenom odlukom (EU) 2019/1615.

            Članak 7.
            Premještanje određenog sjemena unutar Unije

               1.   Navedeno sjeme može se premještati unutar Unije samo ako ga prati biljna putovnica i ako su ispunjeni svi sljedeći uvjeti:

                           (a)

                           njegove matične biljke proizvedene su u proizvodnoj jedinici za koju je poznato da se u njoj ne pojavljuje navedeni štetni organizam, na temelju službenih inspekcijskih pregleda za otkrivanje navedenog štetnog organizma provedenih u primjereno vrijeme;

                           (b)

                           sjeme ili njegove matične biljke podvrgnuti su uzorkovanju i testiranju na navedeni štetni organizam koje je provelo nadležno tijelo ili su podvrgnuti uzorkovanju i testiranju koje obavljaju specijalizirani subjekti pod službenim nadzorom nadležnog tijela te je na temelju tih testova utvrđeno da su slobodni od navedenog štetnog organizma;
                           U slučaju sumnje na prisutnost navedenog štetnog organizma uzorkovanje i testiranje provode isključivo nadležna tijela u skladu s člankom 87. stavkom 3. točkom (c) Uredbe (EU) 2016/2031;

                           (c)

                           podrijetlo svih partija navedenog sjemena evidentirano je i dokumentirano.

               2.   Navedeno sjeme koje je prije 15. kolovoza 2020. još bilo na skladištu uzorkuju i testiraju na navedeni štetni organizam nadležno tijelo ili specijalizirani subjekti pod službenim nadzorom nadležnog tijela prije premještanja unutar Unije kao sjeme slobodno od navedenih štetnih organizama.

               3.   Uzorkovanje i testiranje sjemena obavlja se kako je navedeno u Prilogu.

               4.   Stavci 1. i 2. ne primjenjuju se na navedeno sjeme sorti Capsicum spp. za koje je poznato da su otporne na navedeni štetni organizam.

            Članak 8.
            Unošenje navedenog bilja za sadnju u Uniju

               1.   Navedeno bilje za sadnju podrijetlom iz trećih zemalja, osim sorti Capsicum spp. za koje je poznato da su otporne na navedeni štetni organizam, smije se unositi u Uniju samo ako ga prati fitosanitarni certifikat koji u rubrici „Dopunska izjava” sadržava sljedeće elemente:

                           (a)

                           službenu izjavu u kojoj se navodi da navedeno bilje za sadnju potječe od navedenog sjemena koje je uzorkovano i testirano na navedeni štetni organizam, kako je navedeno u Prilogu, te je na temelju tih testova utvrđeno da je slobodno od navedenog štetnog organizma;

                           (b)

                           službenu izjavu da je navedeno bilje za sadnju proizvedeno u proizvodnoj jedinici koju je registrirala i koju nadzire nacionalna organizacija za zaštitu bilja u državi podrijetla i za koju je poznato da je slobodna od navedenog štetnog organizma na temelju službenih inspekcijskih pregleda za otkrivanje tog štetnog organizma provedenih u primjereno vrijeme te da je, u slučaju prisutnosti simptoma, podvrgnuto službenom uzorkovanju i testiranju na navedeni štetni organizam te je na temelju tih testova utvrđeno da je slobodno od navedenog štetnog organizma;

                           (c)

                           naziv registrirane proizvodne jedinice.

               2.   Navedeno bilje podrijetlom iz trećih zemalja, osim sorti Capsicum spp. za koje je poznato da su otporne na navedeni štetni organizam, smije se unositi u Uniju samo ako ga prati fitosanitarni certifikat u kojem se u rubrici „Dopunska izjava” potvrđuje ta otpornost.

            Članak 9.
            Unošenje navedenog sjemena u Uniju

               1.   Navedeno sjeme podrijetlom iz trećih zemalja, osim sorti Capsicum spp. za koje je poznato da su otporne na navedeni štetni organizam, smije se unositi u Uniju samo ako ga prati fitosanitarni certifikat koji u rubrici „Dopunska izjava” sadržava sljedeće elemente:

                           (a)

                           službenu izjavu da su ispunjeni svi sljedeći uvjeti:

                                       i.

                                       matične biljke navedenog sjemena proizvedene su u proizvodnoj jedinici za koju je poznato da se u njoj ne pojavljuje navedeni štetni organizam, na temelju službenih inspekcijskih pregleda za otkrivanje navedenog štetnog organizma provedenih u primjereno vrijeme;

                                       ii.

                                       navedeno sjeme ili njegove matične biljke službeno su uzorkovani i testirani na navedeni štetni organizam te je na temelju tih testova utvrđeno da su slobodni od navedenog štetnog organizma;

                           (b)

                           naziv registrirane proizvodne jedinice.

               2.   Navedeno sjemenje Capsicum spp. sorti za koje je poznato da su otporne na navedeni štetni organizam koje dolazi iz trećih zemalja može se uvesti u Uniju samo ako ga prati fitosanitarni certifikat u kojem se u rubrici „Dopunska izjava” potvrđuje ta otpornost.

            Članak 10.
            Službene provjere pri unošenju u Uniju
            Nadležno tijelo na graničnoj kontrolnoj postaji prvog prispijeća u Uniju uzorkuje i testira barem 20 % pošiljki navedenog sjemena i navedenog bilja za sadnju, kako je utvrđeno u Prilogu.

            Članak 11.
            Stavljanje izvan snage Provedbene odluke (EU) 2019/1615
            Provedbena odluka (EU) 2019/1615 stavlja se van snage od 15. kolovoza 2020.

            Članak 12.
            Razdoblje primjene
            Ova Uredba primjenjuje se do 31. svibnja 2022.

            Članak 13.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. kolovoza 2020.

                  Za Komisiju

                  Predsjednica

               Ursula VON DER LEYEN

            (1)  SL L 317, 23.11.2016., str. 4.

            (2)  SL L 95, 7.4.2017., str. 1.

            (3)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019.
         (SL L 319, 10.12.2019., str. 1).

            (4)  Provedbena odluka Komisije (EU) 2019/1615 od 26. rujna 2019. o utvrđivanju hitnih mjera za sprečavanje unošenja u Uniju virusa smeđe naboranosti ploda rajčice (ToBRFV) i njegova širenja unutar Unije (SL L 250, 30.9.2019., str. 91.)).

            (5)  Provedbena uredba Komisije (EU) 2019/2130 od 25. studenoga 2019. o utvrđivanju detaljnih pravila o postupcima koje je potrebno provesti tijekom i nakon provjera dokumentacije, provjera identiteta i fizičkih provjera životinja i robe koji podliježu službenim kontrolama na graničnim kontrolnim postajama (SL L 321, 12.12.2019., str. 128.).

            PRILOG
            1.   Sustavi uzorkovanja sjemena, osim sjemena sorti Capsicum spp. za koje je poznato da su otporne na navedeni štetni organizam

            Uzorkovanje sjemena za testiranje provodi se prema sljedećim sustavima uzorkovanja ovisno o partijama sjemena kako je navedeno u odgovarajućoj tablici međunarodnih normi za fitosanitarne mjere br. 31 (Metodologije za uzorkovanje pošiljki, ISPM31):

                        —

                        za partije sjemena od 3 000 ili manje sjemenki: primjena hipergeometrijskog sustava uzorkovanja kojim se s 95-postotnom pouzdanošću može utvrditi razina prisutnosti zaraženog bilja od 10 % ili veća,

                        —

                        za partije sjemena s više od 3 000, ali manje od 30 000 sjemenki: primjena sustava uzorkovanja kojim se s 95-postotnom pouzdanošću može utvrditi razina prisutnosti zaraženog bilja od 1 % ili veća,

                        —

                        za partije sjemena s više od 30 000 sjemenki: primjena sustava uzorkovanja kojim se s 95-postotnom pouzdanošću može utvrditi razina prisutnosti zaraženog bilja od 0,1 % ili veća.

                  Poduzorci se sastoje od najviše 1 000 sjemenki za metode lančane reakcije polimerazom (PCR).
            Poduzorci se sastoje od najviše 250 sjemenki za metodu imunoenzimskog testa (ELISA).
            2.   Sustavi uzorkovanja bilja za sadnju, osim bilja sorti Capsicum spp. za koje je poznato da su otporne na navedeni štetni organizam

            U slučaju bilja za sadnju, osim bilja sorti Capsicum spp. za koje je poznato da su otporne na navedeni štetni organizam, prikuplja se 200 listova po proizvodnoj jedinici i kultivaru, po mogućnosti mladih listova s vrha biljke.
            U slučaju simptomatičnog bilja, uzorkovanje za testiranje provodi se na barem tri simptomatična lista.
            3.   Metode testiranja za otkrivanje i identificiranje navedenog štetnog organizma na sjemenu, osim sjemena sorti Capsicum spp. za koje je poznato da su otporne na navedeni štetni organizam

            Za otkrivanje navedenog štetnog organizma na navedenom sjemenu koristit će se jedna od sljedećih metoda testiranja:

                        —

                        ELISA, do 1. listopada 2020. samo za potvrdu neprisutnosti štetnog organizma za izdavanje biljnih putovnica ili fitosanitarnih certifikata,

                        —

                        RT-PCR u stvarnom vremenu, uz upotrebu početnica i sondi kako je opisano u protokolu ISF-a (2020.) (1),

                        —

                        RT-PCR u stvarnom vremenu, uz upotrebu početnica i sondi Menzela i Wintera (Acta Horticulturae, u tisku).

                  U slučaju pozitivnog rezultata testa otkrivanja provodi se druga metoda testiranja, različita od metode upotrijebljene za otkrivanje, jednom od prethodno navedenih metoda RT-PCR-a u stvarnom vremenu, koristeći isti uzorak da bi se potvrdila identifikacija. U slučaju nedosljednosti između rezultata otkrivanja i rezultata identifikacije dobivenih za obloženo sjeme, obloge sjemena uklanjaju se i sjemenje se ponovno testira.
            4.   Metode testiranja za otkrivanje i identificiranje navedenog štetnog organizma na bilju za sadnju, osim bilja za sadnju sorti Capsicum spp. za koje je poznato da su otporne na navedeni štetni organizam, te na navedenim plodovima

            Za otkrivanje navedenog štetnog organizma na navedenom bilju za sadnju, osim navedenog bilja za sadnju sorti Capsicum spp. za koje je poznato da su otporne na navedeni štetni organizam, te na navedenim plodovima koristit će se jedna od sljedećih metoda testiranja:

                        —

                        ELISA, samo za simptomatski materijal,

                        —

                        konvencionalni RT-PCR uz upotrebu početnica Alkownija et al. (2019.),

                        —

                        konvencionalni RT-PCR uz upotrebu početnica Rodriguez-Mendoze et al. (2019.),

                        —

                        RT-PCR u stvarnom vremenu, uz upotrebu početnica i sondi kako je opisano u protokolu ISF-a (2020.) (2),

                        —

                        RT-PCR u stvarnom vremenu, uz upotrebu početnica i sondi Menzela i Wintera (Acta Horticulturae, u tisku).

                  U slučaju pozitivnog rezultata testa otkrivanja provodi se druga metoda testiranja, različita od metode korištene za otkrivanje, jednom od prethodno navedenih metoda RT-PCR-a, koristeći isti uzorak da bi se potvrdila identifikacija.

               (1)  Protokol koji je razvila Međunarodna federacija za sjeme (Međunarodna inicijativa za zdravlje sjemena za uzgoj povrća (ISHI-Veg)).

               (2)  Protokol koji je razvila Međunarodna federacija za sjeme (Međunarodna inicijativa za zdravlje sjemena za uzgoj povrća (ISHI-Veg)).


title: Provedbena uredba Komisije (EU) 2020/1192 оd 11. kolovoza 2020. o određivanju uvoznih carina za sektor žitarica primjenjivih od 12. kolovoza 2020.

text:
                  12.8.2020

                  HR

                  Službeni list Europske unije

                  L 262/14

         PROVEDBENA UREDBA KOMISIJE (EU) 2020/1192
         оd 11. kolovoza 2020.
         o određivanju uvoznih carina za sektor žitarica primjenjivih od 12. kolovoza 2020.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183.,
         budući da:

                     (1)

                     Člankom 1. stavkom 1. Uredbe Komisije (EU) br. 642/2010 (2) propisano je da je uvozna carina na proizvode obuhvaćene oznakama KN 1001 11 00, 1001 19 00, ex 1001 91 20 [sjeme obične pšenice], ex 1001 99 00 [obična pšenica visoke kakvoće osim za sjetvu], 1002 10 00, 1002 90 00, 1005 10 90, 1005 90 00, 1007 10 90 i 1007 90 00 jednaka interventnoj cijeni koja vrijedi za te proizvode pri uvozu, uvećanoj za 55 % te umanjenoj za uvoznu cijenu CIF koja se primjenjuje na predmetnu pošiljku. Međutim, ta carina ne smije biti veća od stope carine u Zajedničkoj carinskoj tarifi.

                     (2)

                     Člankom 1. stavkom 2. Uredbe (EU) br. 642/2010 propisano je da se za izračun uvozne carine iz stavka 1. tog članka za proizvode iz tog stavka redovito utvrđuju reprezentativne uvozne cijene CIF.

                     (3)

                     U skladu s člankom 2. stavkom 1. Uredbe (EU) br. 642/2010 uvozna cijena koja se koristi za izračunavanje uvozne carine za proizvode iz članka 1. stavka 1. navedene Uredbe jest dnevna reprezentativna uvozna cijena CIF koja se određuje na način predviđen u članku 5. navedene Uredbe.

                     (4)

                     Od 21. rujna 2017. uvozna carina na proizvode podrijetlom iz Kanade i obuhvaćene oznakama KN 1001 11 00, 1001 19 00, ex 1001 99 00 (obična pšenica visoke kakvoće osim za sjetvu), 1002 10 00 i 1002 90 00 izračunava se u skladu s člankom 2. stavkom 5. Uredbe (EU) br. 642/2010.

                     (5)

                     Potrebno je odrediti uvozne carine za razdoblje od 12. kolovoza 2020. koje će se primjenjivati do određivanja i stupanja na snagu novih uvoznih carina.

                     (6)

                     U skladu s člankom 2. stavkom 2. Uredbe (EU) br. 642/2010 ova Uredba trebala bi stupiti na snagu na dan objave,

               DONIJELA JE OVU UREDBU:

            Članak 1.
            Od 12. kolovoza 2020. uvozne carine za sektor žitarica navedene u članku 1. stavku 1. Uredbe (EU) br. 642/2010 jesu uvozne carine određene u Prilogu I. ovoj Uredbi na temelju informacija sadržanih u Prilogu II. ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. kolovoza 2020.

                  Za Komisiju,

                  u ime predsjednice,

               Wolfgang BURTSCHER

                  Glavni director

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  Uredba Komisije (EU) br. 642/2010 od 20. srpnja 2010. o pravilima za primjenu Uredbe Vijeća (EZ) br. 1234/2007 u pogledu uvoznih carina za sektor žitarica (SL L 187, 21.7.2010., str. 5.).

            PRILOG I.

               Uvozne carine za proizvode iz članka 1. stavka 1. Uredbe (EU) br. 642/2010 koje se primjenjuju od 12. kolovoza 2020.

                        Oznaka KN

                        Opis robe

                        Uvozne carine (1)
                            (2)

                        (EUR/t)

                        1001 11 00

                        Sjeme tvrde PŠENICE

                        0,00

                        1001 19 00

                        Tvrda PŠENICA visoke kvalitete, osim za sjetvu

                        0,00

                        srednje kvalitete, osim za sjetvu

                        0,00

                        niske kvalitete, osim za sjetvu

                        0,00

                        ex 1001 91 20

                        Sjeme obične PŠENICE

                        0,00

                        ex 1001 99 00

                        Obična PŠENICA visoke kvalitete, osim za sjetvu

                        0,00

                        1002 10 00

                        Sjeme RAŽI

                        5,48

                        1002 90 00

                        RAŽ, osim za sjetvu

                        5,48

                        1005 10 90

                        KUKURUZ za sjetvu, osim hibrida

                        5,48

                        1005 90 00

                        KUKURUZ, osim za sjetvu  (3)

                        5,48

                        1007 10 90

                        SIRAK u zrnu, osim hibrida za sjetvu

                        5,48

                        1007 90 00

                        SIRAK u zrnu, osim za sjetvu

                        5,48

               (1)  Uvozniku se u skladu s člankom 2. stavkom 4. Uredbe (EU) br. 642/2010 može smanjiti carina za:

                        —

                        3 EUR po toni ako se luka iskrcaja nalazi na Sredozemlju (iza Gibraltarskih vrata) ili na Crnom moru i ako roba u Uniju stiže preko Atlantskog oceana ili Sueskog kanala,

                        —

                        2 EUR po toni ako se luka iskrcaja nalazi u Danskoj, Estoniji, Irskoj, Latviji, Litvi, Poljskoj, Finskoj, Švedskoj, Ujedinjenoj Kraljevini ili na atlantskoj obali Iberijskog poluotoka i ako roba u Uniju stiže preko Atlantskog oceana.

               (2)  Carina na proizvode podrijetlom iz Kanade i obuhvaćene oznakama KN 1001 11 00, 1001 19 00, ex 1001 99 00 (obična pšenica visoke kakvoće osim za sjetvu), 1002 10 00 i 1002 90 00 izračunava se u skladu s člankom 2. stavkom 5. Uredbe (EU) br. 642/2010.

               (3)  Uvoznik može koristiti paušalno smanjenje od 24 EUR po toni ako su ispunjeni uvjeti utvrđeni u članku 3. Uredbe (EU) br. 642/2010.

            PRILOG II.

               Čimbenici za izračunavanje carina utvrđenih u Prilogu I.

               1.
               Prosječne vrijednosti za referentno razdoblje iz članka 2. stavka 2. Uredbe (EU) br. 642/2010:

                           (EUR/t)

                           Obična pšenica (1)

                           Kukuruz

                           Burza

                           Minneapolis

                           Chicago

                           Kotacija

                           171,059

                           104,725

                           Premija za Meksički zaljev

                           -

                           29,446

                           Premija za Velika jezera

                           29,960

                           -

               2.
               Prosječne vrijednosti za referentno razdoblje iz članka 2. stavka 2. Uredbe (EU) br. 642/2010:

                           Troškovi vozarine: Meksički zaljev – Rotterdam:

                           17,379

                           Troškovi vozarine: Velika jezera – Rotterdam:

                           40,450

               (1)  Premija od 14 EUR/t uključena (članak 5. stavak 3. Uredbe (EU) br. 642/2010).


title: Provedbena uredba Vijeća (EU) 2020/1194 od 12. kolovoza 2020. o provedbi članka 17. stavka 1. Uredbe (EU) br. 224/2014 o mjerama ograničavanja s obzirom na stanje u Srednjoafričkoj Republici

text:
                  13.8.2020

                  HR

                  Službeni list Europske unije

                  LI 266/1

         PROVEDBENA UREDBA VIJEĆA (EU) 2020/1194
         od 12. kolovoza 2020.
         o provedbi članka 17. stavka 1. Uredbe (EU) br. 224/2014 o mjerama ograničavanja s obzirom na stanje u Srednjoafričkoj Republici
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 224/2014 od 10. ožujka 2014. o mjerama ograničavanja s obzirom na stanje u Srednjoafričkoj Republici (1), a posebno njezin članak 17. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 10. ožujka 2014. donijelo Uredbu (EU) br. 224/2014.

                     (2)

                     Odbor Vijeća sigurnosti Ujedinjenih naroda (VSUN), osnovan na temelju Rezolucije VSUN-a 2127 (2013), dodao je 5. kolovoza 2020. jednu osobu na popis osoba i subjekata koji podliježu mjerama ograničavanja.

                     (3)

                     Prilog I. Uredbi (EU) br. 224/2014 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) br. 224/2014 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. kolovoza 2020.

                  Za Vijeće

                  Predsjednik

               M. ROTH

            (1)  SL L 70, 11.3.2014., str. 1.

            PRILOG
            Na popis naveden u dijelu A (Osobe) Priloga I. Uredbi (EU) br. 224/2014 dodaje se sljedeća osoba:

                        A.

                        Osobe
                        „14. Bi Sidi SOULEMAN (također poznat kao: a) Sidiki b) ‚General’ Sidiki c) Sidiki Abbas d) Souleymane Bi Sidi e) Bi Sidi Soulemane)

                           Položaj: predsjednik i samoproglašeni ‚general’ skupine Retour, Réclamation et Réhabilitation (3R)

                           Datum rođenja:20. srpnja 1962.

                           Mjesto rođenja: Bocaranga, Srednjoafrička Republika

                           Državljanstvo: Srednjoafrička Republika

                           Broj putovnice: propusnica br. N°235/MISPAT/DIRCAB/DGPC/DGAEI/SI/SP, izdana 15. ožujka 2019. (izdao ju je ministar unutarnjih poslova Srednjoafričke Republike)

                           Adresa: Koui, prefektura Ouham-Pendé, Srednjoafrička Republika

                           Datum uvrštenja na popis UN-a:5. kolovoza 2020.

                           Ostale informacije: Bi Sidi Souleman predvodnik je paravojne skupine Retour, Réclamation i Réhabilitation (3R) sa sjedištem u Srednjoafričkoj Republici, koja od svojeg osnutka 2015. ubija, muči, siluje i raseljava civile te sudjeluje u krijumčarenju oružjem, nezakonitom oporezivanju i ratovanju s drugim paravojnim postrojbama. Bi Sidi Souleman i osobno je sudjelovao u mučenju. Skupina 3R 6. veljače 2019. potpisala je Politički sporazum za mir i pomirenje u SAR-u, ali sudjeluje u radnjama kojima se krši taj sporazum te je i dalje prijetnja miru, stabilnosti i sigurnosti SAR-a. Primjerice, 21. svibnja 2019. skupina 3R ubila je 34 nenaoružana civila u trima selima, pri čemu je po kratkom postupku pogubila odrasle muškarce. Bi Sidi Souleman otvoreno je potvrdio Tijelu UN-a da je pripadnicima skupine 3R naredio odlazak u ta sela tog datuma, ali nije priznao da je skupini 3R dao nalog za ubojstva.

                           Informacije iz sažetka razloga za uvrštavanje na popis Odbora za sankcije:

                        Bi Sidi Souleman uvršten je na popis 5. kolovoza 2020. na temelju točke 20. i točke 21. podtočke (b) Rezolucije 2399 (2018), proširene točkom 5. Rezolucije 2507 (2020), zbog sudjelovanja u ili pružanja potpore radnjama kojima se podrivaju mir, stabilnost ili sigurnost Srednjoafričke Republike, što uključuje radnje kojima se ugrožava ili ometa proces stabilizacije i pomirenja ili kojima se potiče nasilje te zbog sudjelovanja u planiranju, usmjeravanju ili poduzimanju radnji u Srednjoafričkoj Republici kojima se krši međunarodno pravo o ljudskim pravima ili međunarodno humanitarno pravo, ovisno o slučaju, ili radnji koje predstavljaju zlouporabe ili povrede ljudskih prava, uključujući one kojima su obuhvaćeni napadi na civile, napadi na etničkoj ili religijskoj osnovi, napadi na civilne objekte poput upravnih središta, zgradâ suda, škola i bolnica te otmice i prisilno iseljavanje.

                              Dodatne informacije:

                        Predsjednik i samoproglašeni ‚general’ oružane skupine Retour, Réclamation et Réhabilitation (3R) Bi Sidi Souleman sudjelovao je u radnjama kojima se ugrožavaju mir, stabilnost i sigurnost SAR-a, a posebno kojima se prijeti provedbi Političkog sporazuma za mir i pomirenje u SAR-u potpisanog 6. veljače 2019. u Banguiju.
                        On i borci pod njegovim zapovjedništvom počinili su djela koja predstavljaju teška kršenja međunarodnog prava o ljudskim pravima ili međunarodnog humanitarnog prava. Skupina 3R 21. svibnja 2019. ubila je 34 nenaoružana civila u trima selima (Koundjili, Lemouna i Bohong), pri čemu je po kratkom postupku pogubila odrasle muškarce.
                        Pod njegovim vodstvom pripadnici skupine 3R počinili su djela koja uključuju seksualno i rodno uvjetovano nasilje. Tijekom napada na Bocarangu u rujnu 2017. pripadnici skupine 3R silovali su nekoliko žena i djevojčica. U ožujku i travnju 2020. pripadnici skupine 3R bili su uključeni u sedam slučajeva seksualnog nasilja u trima selima u prefekturi Ouham-Pendé.
                        Pod njegovim vodstvom skupina 3R nastavila je otežavati ponovnu uspostavu državne vlasti u područjima u kojima djeluje održavanjem nezakonitih sustava oporezivanja, posebno u pogledu aktivnosti u vezi sa sezonskim preseljenjem radi ispaše i putnicima, te je uključena u nezakonito iskorištavanje zlata u prefekturama Mambéré-Kadéï i Nana-Mambéré.
                        U 2019. pod njegovim vodstvom skupina 3R počinila je prva kršenja mirovnog sporazuma. Bi Sidi Souleman isprva je odbio započeti s razoružanjem i demobilizacijom boraca skupine 3R koji su trebali sudjelovati u prvoj posebnoj mješovitoj sigurnosnoj jedinici na zapadu Srednjoafričke Republike, a skupina 3R ujedno je nastavila širiti svoju kontrolu nad područjima, prisiljavajući time MINUSCA-u na pokretanje operacije u prefekturama Ouham-Pendé, Nana-Mambéré i Mambéré-Kadéï u rujnu 2019., kao i krijumčariti oružje u svrhu izgradnje svojih vojnih kapaciteta i regrutiranja boraca iz inozemstva.
                        U 2020. pod njegovim je vodstvom skupina 3R nastavila kršiti mirovni sporazum te širiti kontrolu nad područjima na zapadu. U svibnju 2020. pripadnici skupine 3R zauzeli su žandarmeriju u Bessonu u prefekturi Nana-Mambéré, a nekadašnji pripadnici skupine 3R dezertirali su USMS u Bouaru. Bi Sidi Souleman objavio je 5. lipnja 2020. da se do daljnjega suspendira sudjelovanje skupine 3R u mehanizmima praćenja u okviru Sporazuma. Pretpostavlja se da su pripadnici skupine 3R 9. lipnja 2020. napali kamp za osposobljavanje USMS-ova u Bouaru te zajedničku kontrolnu točku MINUSCA-e i nacionalnih snaga u Pougolu. Pripadnici skupine 3R 21. lipnja 2020. napali su zajedničku ophodnju MINUSCA-e i nacionalnih snaga blizu Bessona, što je dovelo do pogibije triju srednjoafričkih vojnika.”


title: Provedbena uredba Komisije (EU) 2020/1198 оd 7. kolovoza 2020. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Piave” (ZOI))

text:
                  14.8.2020

                  HR

                  Službeni list Europske unije

                  L 267/1

         PROVEDBENA UREDBA KOMISIJE (EU) 2020/1198
         оd 7. kolovoza 2020.
         o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Piave” (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku izvornosti „Piave”, registriranu u skladu s Uredbom Komisije (EU) br. 443/2010 (2).

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Piave” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. kolovoza 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  Uredba Komisije (EU) br. 443/2010 od 21. svibnja 2010. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Piave (ZOI)) (SL L 126, 22.5.2010., str. 10.).

            (3)  SL C 115, 7.4.2020., str. 21.


title: Provedbena uredba Komisije (EU) 2020/1199 оd 13. kolovoza 2020. o izmjeni Priloga VI. Provedbenoj uredbi (EU) 2019/2072 radi privremene zabrane unošenja u Uniju određenih plodova podrijetlom iz Argentine u svrhu sprečavanja unošenja u Uniju organizma Phyllosticta citricarpa (McAlpine) Van der Aa i njegova širenja unutar Unije

text:
                  14.8.2020

                  HR

                  Službeni list Europske unije

                  L 267/3

         PROVEDBENA UREDBA KOMISIJE (EU) 2020/1199
         оd 13. kolovoza 2020.
         o izmjeni Priloga VI. Provedbenoj uredbi (EU) 2019/2072 radi privremene zabrane unošenja u Uniju određenih plodova podrijetlom iz Argentine u svrhu sprečavanja unošenja u Uniju organizma Phyllosticta citricarpa (McAlpine) Van der Aa i njegova širenja unutar Unije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 40. stavak 3.,
         budući da:

                     (1)

                     Člankom 7. Provedbene uredbe Komisije (EU) 2019/2072 (2), u vezi s njezinim Prilogom VI., utvrđuje se popis bilja, biljnih proizvoda i drugih predmeta čiji je unos na područje Unije zabranjen te trećih zemalja, skupina trećih zemalja i određenih područja trećih zemalja na koje se ta zabrana primjenjuje, kako je predviđeno člankom 40. stavkom 2. Uredbe (EU) 2016/2031.

                     (2)

                     Provedbenom odlukom Komisije (EU) 2016/715 (3) utvrđene su mjere koje se primjenjuju na plodove Citrus L., Fortunella Swingle, Poncirus Raf. i njihove hibride, osim plodova Citrus aurantium L. i Citrus latifolia Tanaka, podrijetlom iz Argentine, Brazila, Južne Afrike i Urugvaja radi sprečavanja unošenja u Uniju organizma Phyllosticta citricarpa (McAlpine) Van der Aa („navedeni štetni organizam”) i njegova širenja unutar Unije.

                     (3)

                     U svibnju, lipnju, srpnju i prvom tjednu kolovoza 2020. države članice u više su navrata Komisiju obavijestile da su tijekom inspekcijskih pregleda pri uvozu zaustavile pošiljke s plodovima Citrus limon (L.) N. Burm.f. i Citrus sinensis (L.) Osbeck podrijetlom iz Argentine („navedeni plodovi”) koji su bili zaraženi navedenim štetnim organizmom.

                     (4)

                     Ta brojna zaustavljanja pokazuju da fitosanitarne zaštitne mjere koje su trenutačno na snazi u Argentini nisu dostatne za sprečavanje unošenja navedenog štetnog organizma u Uniju. Prisutnost navedenog štetnog organizma na navedenim plodovima neprihvatljiv je fitosanitarni rizik koji se ne može smanjiti na prihvatljivu razinu nijednom od mjera utvrđenih u točkama 2. i 3. odjeljka 1. Priloga II. Uredbi (EU) 2016/2031.

                     (5)

                     Stoga bi unos navedenih plodova u Uniju trebalo privremeno zabraniti, neovisno o tome jesu li namijenjeni isključivo za industrijsku preradu u sok.

                     (6)

                     Ta bi se privremena zabrana trebala primjenjivati do 30. travnja 2021. da se otkloni rizik od unošenja navedenog štetnog organizma u Uniju i njegova širenja unutar Unije, Argentini omogući da unaprijedi svoj sustav certificiranja, a Komisiji da provede reviziju tog sustava. Na temelju nalaza revizije taj bi datum prema potrebi trebalo preispitati.

                     (7)

                     Prilog VI. Provedbenoj uredbi (EU) 2019/2072 stoga bi trebalo na odgovarajući način izmijeniti, a Provedbena odluka (EU) 2016/715 trebala bi se nastaviti primjenjivati na sve ostale predmetne vrste voća i treće zemlje.

                     (8)

                     Zbog hitne potrebe za uklanjanjem fitosanitarnog rizika uzrokovanog navedenim štetnim organizmom i navedenim plodovima, ova bi Uredba trebala stupiti na snagu drugog dana od dana objave.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Izmjena Priloga VI. Provedbenoj uredbi (EU) 2019/2072
            U Prilogu VI. Provedbenoj uredbi (EU) 2019/2072 dodaje se sljedeći redak:

                           „21.

                              Citrus limon (L.) N. Burm.f. i Citrus sinensis (L.) Osbeck (do 30. travnja 2021.)

                           ex 0805 50 10
                           0805 10 22
                           0805 10 24
                           0805 10 28
                           ex 0805 10 80

                           Argentina”

            Članak 2.
            Stupanje na snagu
            Ova Uredba stupa na snagu drugog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. kolovoza 2020.

                  Za Komisiju

                  Predsjednica

               Ursula VON DER LEYEN

            (1)  SL L 317, 23.11.2016., str. 4.

            (2)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

            (3)  Provedbena odluka Komisije (EU) 2016/715 оd 11. svibnja 2016. o utvrđivanju mjera u pogledu određenih plodova podrijetlom iz određenih trećih zemalja radi sprečavanja unošenja u Uniju štetnog organizma Phyllosticta citricarpa (McAlpine) Van der Aa i njegova širenja unutar Unije (SL L 125, 13.5.2016., str. 16.).